РЕГЛАМЕНТ (ЕО) № 386/2009 НА КОМИСИЯТА
от 12 май 2009 година
за изменение на Регламент (ЕО) № 1831/2003 на Европейския парламент и на Съвета във връзка със създаване на нова функционална група фуражни добавки
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1831/2003 на Европейския парламент и на Съвета от 22 септември 2003 г. относно добавки за използване при храненето на животните (1), и по-специално член 6, параграф 3 от него,
като има предвид, че:
(1)
В Регламент (ЕО) 1831/2003 се предвижда разпределяне на фуражните добавки в категории и по-подробно - въз основа на техните функции и свойства - на функционални групи в рамките на споменатите категории.
(2)
Разработени са нови фуражни добавки, които потискат или намаляват абсорбцията на микотоксините, благоприятстват изхвърлянето им или изменят начина им на действие и с това намаляват възможните неблагоприятни ефекти на микотоксините върху здравето на животните.
(3)
Употребата на подобни продукти може да не доведе до увеличаване на съществуващите максимални или препоръчителни нива, определени в контекста на Директива 2002/32/ЕО на Европейския парламент и на Съвета (2), но следва да подобри качеството на фуражите за хранене на животните, които законосъобразно се предлагат на пазара, като осигури допълнителни гаранции за защитата на здравето на животните и на общественото здраве.
(4)
Тъй като подобни фуражни добавки не могат да бъдат включени в нито една от функционалните групи, предвидени в Регламент (ЕО) № 1831/2003, е необходимо да се добави нова функционална група в категорията на технологичните добавки.
(5)
Регламент (ЕО) № 1831/2003 следва да бъде съответно изменен.
(6)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
В точка 1 от приложение I към Регламент (ЕО) № 1831/2003 се добавя следната буква:
„м)
вещества за намаляване на замърсяването на фуражите с микотоксини: вещества, които могат да потиснат или намалят абсорбцията на микотоксините, да благоприятстват изхвърлянето им или да изменят начина им на действие.“
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 12 май 2009 година.